Osma igračica svijeta, Čehinja Petra Kvitova, zaustavila je u četvrtfinalu WTA turnira u Katowicama hrvatsku tenisačicu Petru Martić sa 6-3, 6-2…

Naša je predstavnica u Poljskoj ostvarila prve ovogodišnje pobjede na WTA Touru, ali dalje od četvrtfinala nije mogla. Nekadašnja pobjednica Wimbledona bila je za nju previsoka prepreka iako ju je svladala lani u Tokiju, u njihovom jedinom međusobnom ogledu prije ovog petka.

Martić nije uspjela iskoristiti nijednu od tri break-lopte koje su joj se ukazale u meču, dok je njezina imenjakinja iz Češke radila znatno veći pritisak na servisu suparnice, što je u konačnici rezultiralo s osam prilika i tri obrata. Prvi je put Kvitova oduzela servis 91. igračici svijeta u šestom gemu što joj je bilo dovoljno za osvajanje prvog seta. U drugoj je dionici do breaka došla u trećem i sedmom gemu i mirno privela meč kraju.

Spomenimo za kraj da se turnir u Katowicama igra na zemljanoj podlozi, uz nagradni fond od 235.000 dolara.

WTA Katowice, četvrtfinale:

Kvitova (1) - Martić 6-3, 6-2

Beck - Camerin 7-6(1), 6-0

Vinci (2) - Ka. Pliškova 6-1, 6-0